作者:李白
標題:贈韋秘書子春二首
內容:谷口鄭子真，躬耕在岩石。高名動京師，天下皆籍籍。斯人竟不起，雲臥從所適。苟無濟代心，獨善亦何益。惟君家世者，偃息逢休明。談天信浩蕩，說劍紛縱橫。謝公不徒然，起來為蒼生。秘書何寂寂，無乃羈豪英。且複歸碧山，安能戀金闕。舊宅樵漁地，蓬蒿已應沒。卻顧女幾峰，胡顏見雲月。徒為風塵苦，一官已白須。氣同萬裡合，訪我來瓊都。披雲睹青天，捫蝨話良圖。留侯將綺裡，出處未雲殊。終與安社稷，功成去五湖。